ชื่อเรื่อง :ปัจจัยที่มีความสัมพันธ์กับการปฏิบัติตามหลักการป้องกันและควบคุมการติดเชื้อในโรงพยาบาล

ของบุคลากรโรงพยาบาลธวัชบุรี อำเภอธวัชบุรี จังหวัดร้อยเอ็ด พ.ศ. 2557

ผู้วิจัย : นางทิพาภัทร เอกวงษา

**บทคัดย่อ**

การวิจัยเชิงพรรณนา ครั้งนี้ มีวัตถุประสงค์ เพื่อศึกษาการปฏิบัติตามหลักการป้องกันและควบคุมการติดเชื้อในโรงพยาบาล และวิเคราะห์ปัจจัยที่มีความสัมพันธ์กับการปฏิบัติตามหลักการป้องกันและควบคุมการติดเชื้อในโรงพยาบาล กลุ่มประชากร ได้แก่ บุคลากรในโรงพยาบาลธวัชบุรี จำนวน 90 คน เครื่องมือที่ใช้ในการวิจัย ได้แก่ แบบสอบถาม ซึ่งประกอบด้วยข้อมูล 4 ส่วน ได้แก่ ข้อมูลทั่วไป แบบวัดความรู้ แบบวัดทัศนคติและแบบวัดการปฏิบัติตามหลักการป้องกันและควบคุมการติดเชื้อในโรงพยาบาล ซึ่งผ่านการตรวจสอบความตรงเชิงเนื้อหาจากผู้เชี่ยวชาญ และ ทดสอบความเชื่อมั่นโดยวิธีอัลฟาของครอนบาค มีค่าความเชื่อมั่นส่วนความรู้ เท่ากับ 0.72 ส่วนทัศนคติ เท่ากับ 0.64 และส่วนการปฏิบัติ เท่ากับ 0.68 ตามลำดับ เก็บรวบรวมข้อมูล โดยการแจกแบบสอบถามให้บุคลากรโรงพยาบาลธวัชบุรีทุกคนตอบแบบสอบถาม ในระหว่างวันที่ 1 มิถุนายน 2557 – 31 กรกฎาคม 2557 วิเคราะห์ข้อมูลโดยใช้สถิติพรรณนาได้แก่ จำนวน ร้อยละ ค่าเฉลี่ย ส่วนเบี่ยงเบนมาตรฐาน และสถิติวิเคราะห์ได้แก่ สหสัมพันธ์ของเพียร์สัน ผลการวิเคราะห์มีดังต่อไปนี้

บุคลากรโรงพยาบาลธวัชบุรีส่วนใหญ่มีการปฏิบัติตามหลักการป้องกันและควบคุมการติดเชื้อในโรงพยาบาลอยู่ในระดับสูงร้อยละ 82.2 เพศ และทัศนคติมีความสัมพันธ์เชิงบวกต่อการปฏิบัติตามหลักการป้องกันและควบคุมการติดเชื้อในโรงพยาบาล ส่วนสถานภาพการสมรส ระดับการศึกษา อายุ ระยะเวลาการปฏิบัติงาน การเข้ารับการอบรม การมีส่วนร่วมในการเป็นคณะทำงานด้านการป้องกันการติดเชื้อ และความรู้ไม่มีความสัมพันธ์กับการปฏิบัติตามหลักการป้องกันการติดเชื้อในโรงพยาบาล

จากการค้นพบดังกล่าวแสดงให้เห็นว่า ควรมีการส่งเสริมด้านความรู้แก่บุคลากรทุกระดับอย่างต่อเนื่อง โดยเฉพาะบุคลากรระดับปฏิบัติการ เพิ่มแหล่งความรู้ให้สามารถเข้าถึงเพื่อให้มีความรู้มากขึ้นจนเกิดทัศนคติที่ดี นำสู่การปฏิบัติที่ถูกต้องจนเป็นปกติวิสัย นอกจากนี้โรงพยาบาลควรสนับสนุนวัสดุอุปกรณ์ในการป้องกันร่างกายที่มีคุณภาพดี อย่างเพียงพอ และต้องมีการนิเทศ กำกับการปฏิบัติของบุคลากรจากหัวหน้างาน และพยาบาลควบคุมการติดเชื้ออย่างใกล้ชิดและสม่ำเสมอ